अमेरिका ने मोदी के लिए पलक-पांवड़े क्यों बिछाए हैं?
इस बार वॉशिंगटन डीसी की फिजा बदली-बदली-सी है। व्हाइट हाउस के करीब स्थित जगहों पर तिरंगा फहरा रहा है। टैक्सी वाले उत्सुक हैं कि भारत के लोकप्रिय नेता आए हैं। अमेरिकी मीडिया भारत के उदय को अनिच्छा से ही सही, पर स्वीकार रहा है। हवाओंWhy is America pulling out all the stops for Modi?
इस बार वॉशिंगटन डीसी की फिजा बदली-बदली-सी है। व्हाइट हाउस के करीब स्थित जगहों पर तिरंगा फहरा रहा है। टैक्सी वाले उत्सुक हैं कि भारत के लोकप्रिय नेता आए हैं। अमेरिकी मीडिया भारत के उदय को अनिच्छा से ही सही, पर स्वीकार रहा है। हवाओं में उम्मीदें हैं। और बाइडेन प्रशासन भारत के करीब आने की पुख्ता कोशिशें कर रहा है।
प्रधानमंत्री नरेंद्र मोदी अपनी पहली राजकीय यात्रा पर अमेरिका पहुंच गए हैं। वे इससे पहले सात मर्तबा प्रधानमंत्री के रूप में अमेरिका आ चुके हैं, लेकिन इस बार बहुत कुछ दांव पर है। यूरोप में युद्ध चल रहा है और एशिया में शीतयुद्ध। अमेरिका को भारत के समर्थन की जरूरत है। यही कारण है कि बाइडेन ने मोदी के स्वागत में पलक-पांवड़े बिछा रखे हैं। उन्हें इस यात्रा से बहुत उम्मीदें हैं। इसके पांच मुख्य कारण हैं :
1. विदेश नीति : बाइडेन 2020 में अमेरिका इज़ बैक के वादे के साथ सत्ता में आए थे। आज तीन साल बाद उनके पास दिखाने के लिए ज्यादा कुछ नहीं है। विदेश नीति का उनका रिकॉर्ड लचर है। अफगानिस्तान से अमेरिकी फौजों के कूच में मामले में गड़बड़ कर बैठे। ईरान न्यूक्लियर डील को फिर से प्रभावी नहीं बना सके।
रूस को यूक्रेन पर चढ़ाई करने से नहीं रोक पाए। वे पश्चिम एशिया में सहयोगियों का साथ गंवा रहे हैं और चीन को लेकर कोई ठोस रणनीति नहीं है। उन्होंने अपनी तमाम उम्मीदें भारत पर टिका रखी हैं, जो कि दुनिया का सबसे बड़ा लोकतंत्र है, परमाणु शक्तिसम्पन्न है, हिन्द महासागर और ग्लोबल साउथ में एक लीडर की हैसियत रखता है और ऐतिहासिक रूप से रूस का सहयोगी रहा है। बाइडेन को लगता है भारत से नजदीकी ताल्लुकात उनकी विदेश नीति का उजला पहलू साबित होगा, और वे सही हैं।
2. इकोनॉमी : अमेरिका भारतीय बाजार में गहरी पैठ बनाने को उत्सुक है। आज भारत और अमेरिका का द्विपक्षीय व्यापार 190 अरब डॉलर को पार कर चुका है और अमेरिका पहले ही भारत का सबसे बड़ा व्यापारिक सहयोगी बन चुका है। लेकिन अभी भी बहुत गुंजाइश है। आखिर भारत दुनिया की पांचवीं सबसे बड़ी अर्थव्यवस्था है और वैश्विक मंदी के दबावों के बीच वह दुनिया की सबसे तेजी से बढ़ती बड़ी इकोनॉमी है। भारत सप्लाई चेन में विविधता और कुशल श्रम भी मुहैया कराता है।
3. रक्षा : इस यात्रा को अमेरिकी परिवर्तनकारी बता रहे हैं। इसका कारण रक्षा-सहभागिता है। अतीत में अमेरिका भारत से महत्वपूर्ण तकनीकी साझा करने से इनकार करता रहा है। कारगिल युद्ध के दौरान अमेरिका ने भारत को जीपीएस देने से इनकार कर दिया था। लेकिन अब अमेरिकी भारत में जेट इंजिन बनाना चाहते हैं। यह बड़ा बदलाव है।
वे भारत को एडवांस्ड ड्रोन्स बेचना चाहते हैं। इसके पीछे उनका मकसद भारत को रूसी सप्लाई के दायरे से बाहर लाने का है। यह भारत के लिए भी फायदे का सौदा है, क्योंकि इससे ज्यादा नौकरियां निर्मित होंगी, ज्यादा निवेश आएगा और अधिक विकल्प खुलेंगे।
4. चीन : आज अमेरिका चीन के साथ एक शीतयुद्ध में शामिल है और इस परिप्रेक्ष्य में भारत की भूमिका महत्वपूर्ण हो जाती है। बात चाहे चीन से फैक्टरियों को दूर ले जाने की हो या सेमी-कंडक्टर्स के उत्पादन या इंडो-पैसिफिक क्षेत्र की निगरानी की, वॉशिंगटन को हर कदम पर नई दिल्ली के समर्थन की जरूरत है। क्षेत्र में बाइडेन ने अपनी सक्रियता बढ़ाई है और भारत की शर्तों पर भारत के साथ काम करने के विचार को वे स्वीकार कर चुके हैं।
5. भारतवंशी मतदाता : पिछले महीने जब जापान में बाइडेन की मोदी से मुलाकात हुई तो उन्होंने शिकायती लहजे में कहा था कि मोदी बहुत लोकप्रिय हैं और वॉशिंगटन इवेंट के टिकट तेजी से खत्म होते जा रहे हैं। इससे पहले ट्रम्प को भी यह बात पता चल चुकी थी। प्रवासी भारतीयों में मोदी अत्यंत लोकप्रिय हैं।
2019 में ट्रम्प ने भारतवंशियों को लुभाने के लिए मोदी के चुनावी नारे को अपनाया था। अब बाइडेन भी मोदी-लहर पर सवार होना चाहते हैं। अगले साल चुनाव हैं और उनकी लोकप्रियता गर्त में है। बहुत सम्भव है, चुनावों में उनकी मुठभेड़ एक बार फिर ट्रम्प से हो। मोदी के सहारे वे 40 लाख भारतवंशियों का समर्थन पाने की उम्मीद लगाए हैं।
यही कारण है कि मोदी के लिए इतना बड़ा जलसा आयोजित किया जा रहा है। राजकीय यात्रा और विशेष भोज मामूली बात नहीं होती। बाइडेन की राजनीति और व्यक्तित्व मोदी से बहुत भिन्न हैं, लेकिन भारत से उनके हित जुड़े हैं। वे भारत के रणनीतिक महत्व का लाभ उठाना चाहते हैं। जेट इंजिन और ड्रोन्स इसी का हिस्सा हैं। इसी का नाम भू-राजनीति है। भारत को इसका भरपूर लाभ उठाना चाहिए।
(ये लेखिका के अपने विचार हैं)